Seksuaalirikosten määrät kasvoivat rajusti – ulkomaalaisten epäiltyjen määrä tuplaantui

RIKOS Länsi-Uudenmaan poliisille ilmoitettiin yli 300 seksuaalirikoksesta.

Kuvituskuva Päivi Tuovinen

Klaus Nurmi

Seksuaalirikoksista epäiltyjen ulkomaalaisten määrä kaksinkertaistui viime vuonna Länsi-Uudellamaalla. Osa epäillyistä on turvapaikanhakijoita.

Ilmoitettujen seksuaalirikosten määrä kasvoi muutenkin viime vuonna. Länsi-Uudenmaan poliisi sai 336 ilmoitusta seksuaalirikoksista, mikä oli yli kolmanneksen enemmän kuin 2015.

Raiskausrikokset nousivat lähes 18 prosenttia. Tapauksia oli 126, mikä oli 19 edellisvuotta enemmän.

Poliisin tietoon seksuaalirikoksesta epäillyn henkilöllisyys tuli 241 tapauksessa. Ulkomaalaisten osuus näistä oli 28 prosenttia.

Ulkomaalaisia oli epäiltynä kaikkiaan 68, kun edellisvuonna heidän määränsä oli 34.

Epäillyistä kaksitoista oli turvapaikanhakijoita.

Raiskausrikoksesta epäiltiin 37 ulkomaalaista, kun edellisvuonna heitä oli epäiltynä neljätoista.

Jokainen tapaus on omanlaisensa, toteaa rikosylikomisario Paavo Myöhänen Länsi-Uudenmaan keskuspoliisiasemalta Espoosta.

– Yleensä kuitenkin raiskausta tai raiskauksen yritystä on edeltänyt jonkinlainen tutustuminen ja kanssakäyminen ja asunnolle meneminen, jossa sitten tapahtuu mitä tapahtuu.

Niin sanottuja puskaraiskauksia tai niiden yrityksiä tapahtuu myös, mutta hyvin vähän.

Seksuaalisesta ahdistelusta tehtiin 49 ilmoitusta eli puolet enemmän kuin 2015. Epäilty on tiedossa 29 tapauksessa ja heistä ulkomaalaisia on neljätoista.

– Tässä yksittäisessä rikoslajissa ulkomaalaiset näyttäytyvät ehkä yliedustettuina, pohtii Myöhänen.

Lakiin seksuaalinen ahdistelu tuli vasta muutama vuosi sitten. Keskustelu aiheesta ilmeisesti myös lisää ilmoitusaktiivisuutta, mikä koskee kantaväestöäkin.

– Ero on siinä, että ulkomaalaisia epäillään tapauksista kodin ja työpaikan ulkopuolella, kantaväestöä puolestaan seinien sisäpuolella, Myöhänen luonnehtii.

Suurin osa ahdisteluilmoituksista etenee Myöhäsen mukaan esitutkintaan ja edelleen syyttäjän harkintaan. Epäiltyjä henkilöitä saadaan selvitettyä yllättävänkin hyvin.

Ulkomaan kansalaiseen kohdistuvia seksuaalirikoksia tuli poliisin tietoon 47, mikä oli kolmetoista enemmän kuin edellisvuonna. Suomalaiseen yhteiskuntaan tottuminen voi lisätä rohkeutta tehdä ilmoituksia, Myöhänen arvelee.

– Tapauksia on tullut poliisin tietoon jo tänäkin vuonna.

Tilasto kertoo Ulkomaalaisten tekemiksi epäiltyjen kaikkien rikosten määrä väheni viime vuonna Länsi-Uudellamaalla. Heidän osuutensa oli 6,3 prosenttia kun edellisvuonna osuus oli noin 9 prosenttia. Poliisi kirjasi viime vuonna 220 rikosta, joissa uhrina oli turvapaikanhakija. Puolet oli pahoinpitelyjä ja 43 laittomia uhkauksia. Turvapaikanhakijoita epäiltiin 302 tapauksessa. Yleisimpiä olivat näpistelyt, pahoinpitelyt ja laittomat uhkaukset. Törkeistä varkauksista epäiltyjen ulkomaalaisten osuus laski 75 tapauksesta 52:een eli kolmanneksen. Ulkomaalaisia oli epäiltynä 192 huumausainerikoksessa. Määrä oli 25 enemmän kuin edellisvuonna.